P. Hrušovský, podpredseda NR SR: (2002-05-16):
(Hlasovanie.) Prítomných je 88 poslancov, 82 za, proti 1, nehlasovali 5. Konštatujem, že sme návrh na vyslovenie súhlasu s ratifikáciou Dohovoru Medzinárodnej organizácie práce o bezpečnosti a zdraví v poľnohospodárstve č. 184 z roku 2001 schválili. Tým sme páni poslanci odhlasovali všetky doteraz prerokované body odpoludňajšieho rokovania 60. schôdze Národnej rady Slovenskej republiky. Budeme pokračovať v rokovaní ďalšími bodmi programu. Prvý v poradí je vládny návrh zákona, ktorým sa mení a dopĺňa zákon č. 126/1998 Z. z. o Slovenskej živnostenskej komore a o zmene a doplnení niektorých zákonov v znení zákona č. 279/2001 Z. z. a o zmene a doplnení zákona č. 455/1991 Zb. o živnostenskom podnikaní (živnostenský zákona) v znení neskorších predpisov. Návrh zákona ste dostali ako tlač 1356, spoločnú správu výborov máte ako tlač 1356a. Prosím teraz, aby z poverenia vlády Slovenskej republiky uviedol a odôvodnil vlády návrh zákona minister spravodlivosti pán Ján Čarnogurský. Pán minister, máte slovo. J. Čarnogurský, minister spravodlivosti SR: Vážený pán predseda, vážený pán predsedajúci, vážená Národná rada. O niekoľko týždňov, presne 1. júla, uplynú štyri roky od nadobudnutia účinnosti zákona č. 126/1998 Z. z. o Slovenskej živnostenskej komore. Vláda Slovenskej republiky zhodnotila tento časový odstup ako dostatočný k zodpovednému prehodnoteniu účinnosti platného zákona a predloženou novelizáciou navrhuje prijať opatrenia, ktoré majú prispieť k ďalšiemu skvalitneniu fungovania komory. Návrhom sa vecne a konkrétne reaguje na vznesené požiadavky komory, aby sa v zákone, ktorým sa činnosť tejto organizácie podnikateľov podnikajúcich na základe živnostenského oprávnenia riadi, upravili tie jeho ustanovenia, ktoré sa v praxi ukázali ako prekonané. Navrhované úpravy sa týkajú predovšetkým vnútornej organizácie a chodu Slovenskej živnostenskej komory. Vecne riešia problematiku precíznejšieho vymedzenia členstva a volieb do jednotlivých orgánov komory. Týkajú sa tiež pôsobnosti komory v oblasti vzdelávania a vzťahu k živnostenským úradom. Návrhom na doplneniu výpočtu vlastných príjmov komory o príjmy z úhrady za vykonanie kvalifikačnej skúšky sa zase zákon zosúlaďuje so znením živnostenského zákona, v ktorom sa súčasnej odstraňuje interpretačná nejasnosť adresáta príjmu uvedenej úhrady za kvalifikačnú skúšku. Všetky ďalšie zmeny týkajúce sa úpravy živnostenského zákona sú odrazom medzičasom prijatých alebo schvaľovaných osobitných zákonov. Vážené panie poslankyne a vážení páni poslanci. Návrh zákona bol prerokovaný v štyroch výboroch Národnej rady. Vo výbore pre hospodárstvo, privatizáciu a podnikanie, v ústavnoprávnom výbore, vo výbore pre financie, rozpočet a menu a vo výbore pre verejnú správu. K týmto rokovaniam chcem poznamenať, že všetky pripomienky, ktoré boli na týchto výboroch vznesené, boli vecne opodstatnené, skvalitňujú predlohu návrhu, a preto sa s nimi predkladateľ zákona plne stotožnil. Na základe uvedeného vás žiadam o podporu a schválenie predloženého návrhu zákona. I. Presperín, podpredseda NR SR: Ďakujem, pán minister. Prosím, aby ste zaujali miesto pre navrhovateľov. Prosím teraz spoločného spravodajcu z výboru pre hospodárstvo, privatizáciu a podnikanie poslanca Pavla Prokopoviča a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Prosím.